
Referat

privind aprobarea Studiului de Fundamentare Istorică „Zone construite protejate – Timişoara 2011”
Planul Urbanistic General (PUG) al unei localităţi este un proiect strategic, care face parte din programul de amenajare a teritoriului şi de dezvoltare a localităţilor. PUG-ul constituie cadrul legal pentru realizarea programelor şi acţiunilor de dezvoltare conform Legii 350/2001, cu modificările şi completările ulterioare, cuprind analiza, reglementările şi Regulamentele Locale de Urbanism pentru întreg teritoriul administrativ al unităţii de bază (al localităţii respective, atît din intravilan, cât şi din extravilan).

Noul Plan Urbanistic General al Timişoarei va constitui baza legislativă principală pentru dezvoltarea Municipiului Timişoara în următorul deceniu.

Pentru realizarea acestui obiectiv strategic este necesară întocmirea unui studiu de fundamentare istorică ce va sta la baza Regulamentului Local pentru Zonele Istorice Protejate din Municipiul Timişoara.
Datorită evoluţiei parcurse în ultimele trei secole, în Municipiul Timişoara există peste 14.500 de clădiri istorice localizate în trei cartiere diferite, constituind cea mai mare zonă istorică protejată din România. Faptul că oraşul a fost construit pe baza unor planuri prestabilite, proiectate „la planşetă“ în secolul al XVIII-lea, constituie un unicat absolut în România şi o raritate în Europa şi în lume, sporind valoarea de unicat a zonelor istorice timişorene.
Încă din prima jumătate a secolului al XVIII-lea au fost proiectate mai multe cartiere. Centrul, inima vitală a întregului sistem urban, a constituit-o Cartierul Cetate, înconjurat pe atunci de o puternică centură de fortificaţii. Cartierul posedă o reţea stradală rectangulară, dominată de spaţiul public a două pieţe, unică în România. În acest cartier s-au concentrat în secolul al XVIII-lea principalele funcţiuni administrative, culturale şi de cult, precum şi militare ale oraşului. De aceea în Cartierul Cetate se păstrează cele mai vechi monumente din oraş, cum sunt Castelul (actualul Muzeu al Banatului), biserica episcopală ortodoxă (azi Catedrala Sârbească), sau Palatul Baroc.

Pentru că în cartierul central, Cetate, nu s-au putut amplasa toate funcţiunile urbane, la o distanţă de 948 m de limita exterioară a fortificaţiilor (adica cca 2 km de centru actual al Cartierului Cetate), distanţă cerută de normele militare valabile în acel timp, se proiectează noi cartiere. 

Pentru funcţiunile de producţie - pentru manufacturile care încep să funcţioneze încă din  această perioadă şi pentru zona de locuit aferentă lor – se construieşte cartierul Fabric,  aprobat ca şi cartier de locuit în anul 1744. Tot în anul 1744, s-a aprobat construirea cartierelor Mehala şi a cartierului numit din anul 1773 Iosefin.

În anul 1892 se renunţă la caracterul de fortăreaţă militară al cetăţii. Pentru legarea cartierelor, care până atunci s-au dezvoltat ca unităţi urbanistice separate, se întocmesc proiecte urbanistice noi. Acestea prevedeau legarea Cartierului Cetate prin bulevarde largi de cartierele existente şi construirea în spaţiile interstiţiale dintre cartiere. În general bulevardele au fost construite anterior anului 1914, anul izbucnirii Primului Război Mondial. Spaţiile interstiţiale au fost ocupate cu cartiere de vile şi parcuri, începute a se construi înainte de anul 1914 şi executate, în mare parte (dar nu în totalitate), până în anul 1944.

Datorită evoluţiei parcurse, în Municipiul Timişoara se păstrază peste 14.500 de clădiri reflectând întreaga evoluţie a arhitecturii europene din secolul al XVIII-lea şi până în prezent. Este documentată ca într-un adevărat „muzeu în aer liber“, evoluţia tururor stilurilor arhitecturale europene de la baroc până la arhitectura „stilului internţional“ şi „cubist“ al perioadei interbelice. Salba de parcuri din jurul Begăi, de o valoare peisagistică unică, încoronează acest preţios muzeu în aer liber. 

Având în vedere valoarea deosebită a zonelor istorice ale Timişoarei atât pe plan naţional, cât şi pe plan european şi internaţional, este imperios necesară reglementarea exactă a condiţiilor de intervenţie asupra clădirilor (şi a parcelelor şi ansamblurilor) din zonele istorice în vederea menţinerii caracterului istoric şi evitării alterării/pierderii acestui patrimoniu cultural unic în România. La baza acestor reglementări stă o analiză aprofundată, fundamentată pe studiul arhivelor istorice, care este prezentată în Studiul  de Fundamentare Istorică ataşat, elaborat în conformitate cu Ordinul nr. 562/2003 al Ministerului Transporturilor, Construcţiilor şi Turismului pentru aprobarea Reglementării Tehnice “Metodologie de elaborare şi conţinutul-cadru al documentaţilor de urbanism pentru zone construite protejate (PUZ)”
Având în vedere cele expuse mai sus, 
Propunem spre aprobare:

- Studiul de Fundamentare Istorică “Zone construite protejate – Timişoara 2011” întocmit de către Direcţia Dezvoltare.

Director executiv Direcţia Dezvoltare
           
 Instituţia Arhitectului Şef
Arh. Aurelia Junie

Serviciu CCRCIT




Arh. Mihai Opriş,

Avizat juridic,
Cons. Juridic Mirela Lasuschevici
Redactat cons. Maria Telbis

